CELEX: 32022D0438
Language: el
Date: 2022-03-14 00:00:00
Title: Απόφαση (ΕΕ) 2022/438 του Συμβουλίου της 14ης Μαρτίου 2022 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του διοικητικού συμβουλίου του Διεθνούς Κέντρου Διακανονισμού Διαφορών από Επενδύσεις (ICSID)

17.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 89/8
               
            
         ΑΠΟΦΑΣΗ (ΕΕ) 2022/438 ΤΟΥ ΣΥΜΒΟΥΛΙΟΥ
         της 14ης Μαρτίου 2022
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του διοικητικού συμβουλίου του Διεθνούς Κέντρου Διακανονισμού Διαφορών από Επενδύσεις (ICSID)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το διοικητικό συμβούλιο του Διεθνούς Κέντρου Διακανονισμού Διαφορών από Επενδύσεις (ICSID) θα ψηφίσει με γραπτή διαδικασία επί δέσμης προτεινόμενων τροποποιήσεων των κανόνων του ICSID. Η γραπτή διαδικασία κινήθηκε στις 20 Ιανουαρίου 2022 και έχει προγραμματιστεί να ολοκληρωθεί στις 21 Μαρτίου 2022.
                  
               
                     (2)
                  
                  
                     Η Ένωση δεν είναι μέλος του ICSID. Ωστόσο, η Ένωση ενσωματώνει τους κανόνες του ICSID με παραπομπή σ’ αυτούς στις εμπορικές και επενδυτικές της συμφωνίες που προβλέπουν προστασία των επενδύσεων και διακανονισμό των επενδυτικών διαφορών.
                  
               
                     (3)
                  
                  
                     Με τη γνωμοδότηση 2/15 του Δικαστηρίου, της 16ης Μαΐου 2017 (1), το Δικαστήριο διευκρίνισε ότι οι άμεσες ξένες επενδύσεις εμπίπτουν στην αποκλειστική αρμοδιότητα της Ένωσης και ότι οι μηχανισμοί διευθέτησης επενδυτικών διαφορών δεν μπορούν να θεσπιστούν χωρίς τη συγκατάθεση των κρατών μελών.
                  
               
                     (4)
                  
                  
                     Μέσω της μεταρρύθμισης των κανόνων του ICSID, οι κανόνες του ICSID για την πρόσθετη διευκόλυνση θα εφαρμόζονται δυνητικά σε διαφορές που εγείρονται κατά οργανισμών περιφερειακής οικονομικής ολοκλήρωσης όπως είναι η Ένωση. Η Ένωση χρησιμοποιεί επίσης τους κανόνες του ICSID στις επενδυτικές συμφωνίες της, ενώ οι εν λόγω κανόνες μπορούν να χρησιμοποιηθούν από επενδυτές της Ένωσης σε υποθέσεις κατά τρίτων χωρών, από επενδυτές εκτός Ένωσης κατά κρατών μελών της Ένωσης ή από επενδυτές εκτός Ένωσης κατά της ίδιας της Ένωσης, όταν πληρούνται οι σχετικές απαιτήσεις της σύμβασης ICSID. Έτσι, οι τροποποιήσεις των κανόνων του ICSID θα έχουν έννομα αποτελέσματα στη λειτουργία και την εφαρμογή διεθνών συμφωνιών που συνάπτονται από την Ένωση και στη διεξαγωγή νομικών διαδικασιών στις οποίες η Ένωση μπορεί να είναι διάδικος. Επομένως, η Ένωση έχει ιδιαίτερο ενδιαφέρον για τη μεταρρύθμιση των κανόνων του ICSID.
                  
               
                     (5)
                  
                  
                     26 κράτη μέλη της Ένωσης είναι μέλη του ICSID. Τα εν λόγω κράτη μέλη έχουν τη δυνατότητα να συμμετάσχουν στο διοικητικό συμβούλιο και να ψηφίσουν επί των τροποποιημένων κανόνων στο πλαίσιο της γραπτής διαδικασίας.
                  
               
                     (6)
                  
                  
                     Επομένως, το Συμβούλιο θα πρέπει να εγκρίνει τη θέση της Ένωσης όσον αφορά τις προβλεπόμενες τροποποιήσεις των κανόνων του ICSID, ώστε τα κράτη μέλη που είναι συμβαλλόμενα μέρη της σύμβασης ICSID και ενεργούν από κοινού προς το συμφέρον της Ένωσης να εκφράσουν τη θέση της Ένωσης στο διοικητικό συμβούλιο του ICSID.
                  
               
                     (7)
                  
                  
                     Στο πλαίσιο των διαδικασιών της σύμβασης ICSID, οι τροποποιήσεις επικαιροποιούν και αναπτύσσουν τους διοικητικούς και οικονομικούς κανονισμούς, τους κανόνες για την εισαγωγή των αιτήσεων, τους κανόνες διαιτησίας του ICSID και τους κανόνες συμβιβασμού του ICSID. Οι τροποποιήσεις θα οδηγήσουν, μεταξύ άλλων, στην ενίσχυση της διαφάνειας των διαδικασιών, στην αποσαφήνιση των διατάξεων σχετικά με την πρώιμη απόρριψη αβάσιμων αξιώσεων και με την εγγυοδοσία για τα έξοδα, και στην εφαρμογή υποχρεώσεων γνωστοποίησης για τη χρηματοδότηση από τρίτα μέρη.
                  
               
                     (8)
                  
                  
                     Στο πλαίσιο των διαδικασιών του ICSID για την πρόσθετη διευκόλυνση, οι προτεινόμενες τροποποιήσεις επικαιροποιούν και αναπτύσσουν τους διοικητικούς και οικονομικούς κανονισμούς του ICSID για την πρόσθετη διευκόλυνση, τους κανόνες διαιτησίας του ICSID για την πρόσθετη διευκόλυνση και τους κανόνες συμβιβασμού του ICSID για την πρόσθετη διευκόλυνση. Οι τροποποιήσεις των διαδικασιών της σύμβασης ICSID θα αποτυπώνονται επίσης, στο μεγαλύτερο μέρος τους, στους κανόνες του ICSID για την πρόσθετη διευκόλυνση. Επιπλέον, το πεδίο εφαρμογής των διαδικασιών της πρόσθετης διευκόλυνσης θα επεκταθεί ώστε να περιλαμβάνει, μεταξύ άλλων, διαφορές στις οποίες εμπλέκονται οργανισμοί περιφερειακής οικονομικής ολοκλήρωσης.
                  
               
                     (9)
                  
                  
                     Στο πλαίσιο των διερευνητικών διαδικασιών του ICSID, οι προτεινόμενες τροποποιήσεις επικαιροποιούν και αναπτύσσουν τους αυτοτελείς κανόνες του ICSID για τη διερεύνηση γεγονότων και τους διοικητικούς και οικονομικούς κανονισμούς του ICSID για τη διερεύνηση γεγονότων.
                  
               
                     (10)
                  
                  
                     Στο πλαίσιο της διαμεσολάβησης του ICSID, η μεταρρυθμιστική πρόταση θεσπίζει νέο σύνολο κανόνων διαμεσολάβησης του ICSID και διοικητικούς και οικονομικούς κανονισμούς για τη διαμεσολάβηση του ICSID.
                  
               
                     (11)
                  
                  
                     Οι τροποποιήσεις αποτελούν απάντηση σε τρέχοντες προβληματισμούς που εκφράζονται όσον αφορά το ισχύον σύστημα διακανονισμού διαφορών μεταξύ επενδυτών και κρατών, και βελτιώνουν ουσιαστικά τους κανόνες του ICSID.
                  
               
                     (12)
                  
                  
                     Η θέση που θα πρέπει να ληφθεί εξ ονόματος της Ένωσης βάσει της παρούσας απόφασης δεν θίγει τον κύριο στόχο της Ένωσης και των κρατών μελών της στον τομέα αυτόν, δηλαδή να επιδιώξουν τη σύσταση μόνιμου πολυμερούς επενδυτικού δικαστηρίου, που θα αντικαταστήσει το ισχύον σύστημα διαιτησίας για επενδύσεις με έναν μόνιμο μηχανισμό,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ενεργώντας από κοινού προς το συμφέρον της Ένωσης, τα κράτη μέλη που είναι συμβαλλόμενα μέρη της σύμβασης ICSID, εκφράζουν την αποδοχή των προτεινόμενων τροποποιήσεων των κανόνων του ICSID κατά τη γραπτή διαδικασία ψηφοφορίας, την οποία κίνησε ο πρόεδρος του διοικητικού συμβουλίου του ICSID στις 20 Ιανουαρίου 2022 και η οποία έχει προγραμματιστεί να ολοκληρωθεί στις 21 Μαρτίου 2022, εγκρίνοντας τα τέσσερα σχέδια ψηφισμάτων για:
            
                        —
                     
                     
                        την τροποποίηση των κανονισμών και των κανόνων για τις διαδικασίες της σύμβασης ICSID (AC(C)/RES/1/2022)·
                     
                  
                        —
                     
                     
                        την τροποποίηση των κανονισμών και των κανόνων για τις διαδικασίες του ICSID για την πρόσθετη διευκόλυνση (AC(C)/RES/2/2022)·
                     
                  
                        —
                     
                     
                        την έκδοση κανονισμών και κανόνων για τις διαδικασίες διαμεσολάβησης του ICSID (AC(C)/RES/3/2022)· και
                     
                  
                        —
                     
                     
                        την έκδοση κανονισμών και κανόνων για τις διερευνητικές διαδικασίες του ICSID (AC(C)/RES/4/2022)·
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 14 Μαρτίου 2022.
            
               
                  Για το Συμβούλιο
               
               
                  Η Πρόεδρος
               
               É. BORNE
            
         
         
            (1)  Γνωμοδότηση 2/15 του Δικαστηρίου της Ευρωπαϊκής Ένωσης, της 16ης Μαΐου 2017, ECLI:EU:C:2017:376.